Document ID: 32009R0102

REGULAMENTUL (CE) NR. 102/2009 AL COMISIEI
din 3 februarie 2009
privind autorizarea permanentă a unui aditiv din hrana animalelor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 70/524/CEE a Consiliului din 23 noiembrie 1970 privind aditivii din hrana animalelor (1), în special articolul 3 și articolul 9d alineatul (1),
având în vedere Regulamentul (CE) nr. 1831/2003 al Parlamentului European și al Consiliului din 22 septembrie 2003 privind aditivii din hrana animalelor (2), în special articolul 25,
întrucât:
(1)
Regulamentul (CE) nr. 1831/2003 prevede că aditivii destinați hranei animalelor fac obiectul autorizării.
(2)
Articolul 25 din Regulamentul (CE) nr. 1831/2003 prevede măsuri tranzitorii aplicabile cererilor de autorizare de aditivi pentru hrana animalelor, prezentate în conformitate cu Directiva 70/524/CEE înaintea datei de aplicare a Regulamentului (CE) nr. 1831/2003.
(3)
Cererea de autorizare a aditivului menționat în anexa la prezentul regulament a fost prezentată înainte de data de aplicare a Regulamentului (CE) nr. 1831/2003.
(4)
Observațiile inițiale privind cererea respectivă au fost transmise Comisiei, în conformitate cu articolul 4 alineatul (4) din Directiva 70/524/CEE, înainte de data aplicării Regulamentului (CE) nr. 1831/2003. În consecință, această cerere continuă să fie tratată în conformitate cu articolul 4 din Directiva 70/524/CEE.
(5)
Utilizarea preparatului de microorganisme Enterococcus faecium NCIMB 10415 a fost autorizată provizoriu pentru câini și pisici prin Regulamentul (CE) nr. 358/2005 al Comisiei (3). Preparatul a fost autorizat, pe durată nelimitată, pentru viței, prin Regulamentul (CE) nr. 1288/2004 al Comisiei (4), pentru pui pentru îngrășare și pentru porci pentru îngrășare, prin Regulamentul (CE) nr. 943/2005 al Comisiei (5), pentru scroafe, prin Regulamentul (CE) nr. 1200/2005 al Comisiei (6) și pentru purcei, prin Regulamentul (CE) nr. 252/2006 al Comisiei (7).
(6)
S-au prezentat noi date în sprijinul unei cereri de autorizare pe durată nelimitată a preparatului de microorganisme menționat anterior pentru câini și pisici.
(7)
În urma evaluării, s-a constatat că sunt îndeplinite condițiile stabilite la articolul 3a din Directiva 70/524/CEE pentru acest tip de autorizație. În consecință, ar trebui autorizată utilizarea pe durată nelimitată a preparatului de microorganisme în cauză, astfel cum se prevede în anexa la prezentul regulament.
(8)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Preparatul care aparține grupei de „microorganisme”, descris în anexă, este autorizat pe durată nelimitată ca aditiv pentru hrana animalelor, în condițiile prevăzute în anexa respectivă.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 3 februarie 2009.

Labels: 0
16
17
6